Sklep Sveta

z dne 3. decembra 1981

o sklenitvi Konvencije o varstvu prosto živečega evropskega rastlinstva in živalstva ter njunih naravnih življenjskih prostorov

(82/72/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 235 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je bil program varstva okolja Evropskih skupnosti sprejet z deklaracijo z dne 22. novembra 1973 [3] in dopolnjen z resolucijo z dne 17. maja 1977 [4]; ker je cilj okoljske politike Skupnosti, kakor je opredeljen v teh pravnih aktih, izboljšati okvir in kakovost življenja ter okolja in življenjskih razmer narodov Skupnosti; ker je v ta namen zlasti treba zagotoviti smotrno upravljanje virov in naravnega okolja ter se izogniti kakršnemu koli izkoriščanju teh virov, ki povzroča znatno škodo za ekološko ravnovesje; ker je poleg tega treba poiskati skupne rešitve okoljskih problemov z državami izven Skupnosti, zlasti v mednarodnih organizacijah;

ker je Svet kot del programa varstva okolja Skupnosti sprejel Direktivo 79/409/EGS o ohranjanju prosto živečih ptic [5], ki zajema varovanje, upravljanje in nadzor teh vrst ter določa pravila za njihovo izkoriščanje;

ker je Skupnost sodelovala pri pogajanjih v okviru Sveta Evrope glede Konvencije o varstvu prosto živečega evropskega rastlinstva in živalstva ter njunih naravnih življenjskih prostorov; ker je bila navedena konvencija podpisana 19. septembra 1979;

ker je sodelovanje Skupnosti pri izvajanju navedene konvencije potrebno, da se izpolni eden od ciljev Skupnosti; ker pooblastila, potrebna v ta namen, v Pogodbi niso predvidena, razen v členu 235 Pogodbe;

ker bo Skupnost pri takšnem izvajanju sodelovala z uresničevanjem pooblastil, ki izhajajo iz obstoječih skupnih pravil, in tistih, pridobljenih na podlagi prihodnjih pravnih aktov, ki jih bo sprejel Svet, kakor tudi z uporabo rezultatov ukrepov Skupnosti (raziskave – izmenjava podatkov), sprejetih na zadevnih področjih;

ker je za Skupnost nujno, da odobri navedeno konvencijo;

ker so razmere za življenje prosto živečega rastlinstva in živalstva na Grenlandiji bistveno drugačne od razmer prosto živečega rastlinstva in živalstva v drugih območjih Skupnosti zaradi splošnih okoliščin in zlasti podnebja, majhne gostote prebivalstva in izredne velikosti ter geografske lege otoka; ker je zaradi tega dejstva Svet že moral izključiti Grenlandijo iz področja uporabe Direktive o ohranjanju prosto živečih ptic; ker je zato treba Grenlandijo prav tako izključiti iz področja uporabe Konvencije,

SKLENIL NASLEDNJE:

Člen 1

Konvencija o varstvu prosto živečega evropskega rastlinstva in živalstva ter njunih naravnih življenjskih prostorov se odobri v imenu Evropske gospodarske skupnosti.

Besedilo Konvencije je priloženo k temu sklepu.

Člen 2

Predsednik Sveta deponira listino o odobritvi, kakor je predvideno v členu 19 Konvencije [6], za ozemlja, na katerih se uporablja Pogodba o ustanovitvi Evropske gospodarske skupnosti v skladu s pogoji, določenimi v navedeni pogodbi, razen za Grenlandijo.

V Bruslju, 3. decembra 1981

Za Svet

Predsednik

T. King

[1] UL C 175, 14.7.1980, str. 17.

[2] UL C 53, 3.3.1980, str. 50.

[3] UL C 112, 20.12.1973, str. 1.

[4] UL C 139, 13.6.1977, str. 1.

[5] UL L 103, 25.4.1979, str. 1.

[6] Generalni sekretariat Sveta bo datum začetka veljavnosti Konvencije objavil v Uradnem listu Evropskih skupnosti.

--------------------------------------------------